La malgranda lago Amselsee [Amzəlze] situas en Amselgrund, profunda valo en Elba Grejsmontaro proksime al la urbeto Rathen. La lago estas ĉirkaŭ 550 metrojn longa artefarita akvaĵo. Ĝi ekestis en la jaro 1934, kiam la komunumo Rathen retenis la akvon de la rojo Grünbach per konstruo de 6 metrojn alta akvobaraĵo. Bizara kuliso el rokoj ĉirkaŭas la lagon. Eblas veturi sur ĝi per luitaj remboatoj. Ekde 1969 ekzistas vojo por ĉirkaŭiri la lagon. Amselsee estas uzata ankaŭ por bredi fiŝojn kaj kiel protekto kontraŭ inundoj.